Ανακοίνωση για την επανέναρξη της έρευνας αντιντάμπινγκ σχετικά με τον εκτελεστικό κανονισμό (ΕΕ) 2017/763 της Επιτροπής για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ειδών ελαφριού θερμικού χαρτιού καταγωγής Δημοκρατίας της Κορέας σύμφωνα με την απόφαση του Γενικού Δικαστηρίου της 2ας Απριλίου 2020 στην υπόθεση T-383/17, η οποία επικυρώθηκε από το Δικαστήριο στην υπόθεση C-260/20 P

(2022/C 248/12)

1. Αποφάσεις

Με την απόφασή του της 2ας Απριλίου 2020 (1) στην υπόθεση Τ-383/17, Hansol Paper κατά Επιτροπής (στο εξής: απόφαση), το Γενικό Δικαστήριο της Ευρωπαϊκής Ένωσης (στο εξής: Γενικό Δικαστήριο) ακύρωσε τον εκτελεστικό κανονισμό (ΕΕ) 2017/763 της Επιτροπής για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ειδών ελαφριού θερμικού χαρτιού καταγωγής Δημοκρατίας της Κορέας (στο εξής: επίδικος κανονισμός) (2) στο μέτρο που αφορά τον όμιλο Hansol (Hansol Paper Co. Ltd. και Hansol Artone Paper Co. Ltd.) (στο εξής: Hansol).

Η Hansol αμφισβήτησε τη νομιμότητα του επίδικου κανονισμού για διάφορους λόγους. Με έναν από τους ισχυρισμούς της, η Hansol αμφισβήτησε την κατασκευή ορισμένων κανονικών αξιών σύμφωνα με το άρθρο 2 παράγραφος 3 του βασικού κανονισμού. Με άλλον ισχυρισμό, η Hansol υποστήριξε ότι η Επιτροπή υπέπεσε σε πρόδηλη πλάνη εκτίμησης κατά τη στάθμιση των πωλήσεων εντός της Ευρωπαϊκής Ένωσης σε ανεξάρτητους πελάτες σε σχέση με τις πωλήσεις σε συνδεδεμένους μετατροπείς. Η Hansol ισχυρίστηκε ότι το εν λόγω προβαλλόμενο σφάλμα υπολογισμού αλλοίωσε τον υπολογισμό του περιθωρίου ντάμπινγκ, καθώς επίσης, μεταξύ άλλων, και του περιθωρίου υποτιμολόγησης.

Το Γενικό Δικαστήριο διαπίστωσε ότι η Επιτροπή παρέβη το άρθρο 2 παράγραφος 1 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (3) (στο εξής: βασικός κανονισμός), όταν αποφάσισε ότι θα πρέπει να κατασκευαστεί κανονική αξία κατ’ εφαρμογή του άρθρου 2 παράγραφος 3 του εν λόγω κανονισμού για τύπο προϊόντος που πωλούσε η εταιρεία Hansol Artone Paper Co. Ltd., ενώ υπήρχαν αντιπροσωπευτικές εγχώριες πωλήσεις από την εταιρεία Hansol Paper Co. Ltd. για τον ίδιο τύπο προϊόντος. Το Γενικό Δικαστήριο διαπίστωσε επίσης το προβαλλόμενο σφάλμα στάθμισης και έκρινε ότι η Επιτροπή έπρεπε να είχε λάβει υπόψη της τις ποσότητες που πωλήθηκαν από τη Schades Nordic, έναν από τους συνδεδεμένους μετατροπείς του ομίλου Hansol στην Ένωση, προς ανεξάρτητους πελάτες. Ως εκ τούτου, η Επιτροπή παρέβη το άρθρο 2 παράγραφος 11 του βασικού κανονισμού, δεδομένου ότι οι υπολογισμοί της Επιτροπής δεν αντανακλούσαν την πραγματική έκταση του ντάμπινγκ που εφάρμοζε η Hansol. Επιπλέον, το Γενικό Δικαστήριο έκρινε ότι το εν λόγω σφάλμα στάθμισης επηρέασε επίσης τον υπολογισμό του περιθωρίου υποτιμολόγησης, δεδομένου ότι η Επιτροπή είχε χρησιμοποιήσει τον ίδιο συντελεστή στάθμισης για τον εν λόγω υπολογισμό. Τέλος, το Γενικό Δικαστήριο διαπίστωσε ότι η Επιτροπή είχε διαπράξει σφάλμα προβαίνοντας σε αναλογική εφαρμογή του άρθρου 2 παράγραφος 9 του βασικού κανονισμού και αφαιρώντας τα έξοδα ΓΔΕΠ και ένα περιθώριο κέρδους για τις μεταπωλήσεις του οικείου προϊόντος από την συνδεόμενη οντότητα πώλησης στην ΕΕ για τον καθορισμό της τιμής εξαγωγής του εν λόγω προϊόντος στο πλαίσιο προσδιορισμού της ζημίας.

Στις 11 Ιουνίου 2020 η Επιτροπή ζήτησε από το Δικαστήριο να αναιρέσει την απόφαση του Γενικού Δικαστηρίου ασκώντας αίτηση αναίρεσης (υπόθεση C-260/20 P). Στις 12 Μαΐου 2022 το δεύτερο τμήμα του Δικαστηρίου απέρριψε την αίτηση αναίρεσης και επικύρωσε τα συμπεράσματα του Γενικού Δικαστηρίου (4). Ωστόσο, το Δικαστήριο έκρινε ότι, αντίθετα με τα συμπεράσματα του Γενικού Δικαστηρίου, η Επιτροπή δεν υπέπεσε σε σφάλμα όταν προέβη σε αναλογική εφαρμογή του άρθρου 2 παράγραφος 9 του βασικού κανονισμού στην εν λόγω υπόθεση. Ως εκ τούτου, ο εκτελεστικός κανονισμός (ΕΕ) 2017/763 της Επιτροπής ακυρώθηκε στο μέτρο που αφορά τη Hansol.

2. Συνέπειες

Το άρθρο 266 της ΣΛΕΕ προβλέπει ότι τα θεσμικά όργανα πρέπει να λαμβάνουν τα απαραίτητα μέτρα ώστε να συμμορφώνονται προς τις αποφάσεις του Δικαστηρίου. Σε περίπτωση ακύρωσης πράξης που εκδόθηκε από τα θεσμικά όργανα στο πλαίσιο διοικητικής διαδικασίας, όπως οι έρευνες αντιντάμπινγκ, η συμμόρφωση προς την απόφαση του Γενικού Δικαστηρίου συνίσταται στην αντικατάσταση της ακυρωθείσας πράξης από νέα πράξη, στην οποία έχει εξαλειφθεί η παρανομία που επισήμανε το Δικαστήριο (5).

Σύμφωνα με τη νομολογία του Δικαστηρίου, η διαδικασία αντικατάστασης της ακυρωθείσας πράξης μπορεί να συνεχιστεί από το συγκεκριμένο σημείο κατά το οποίο συνέβη η παρανομία (6). Αυτό συνεπάγεται ειδικότερα ότι, σε περίπτωση ακύρωσης πράξης με την οποία περατώνεται διοικητική διαδικασία, η εν λόγω ακύρωση δεν επηρεάζει αναγκαστικά τις προπαρασκευαστικές πράξεις, όπως η έναρξη της διαδικασίας αντιντάμπινγκ. Σε περίπτωση ακύρωσης, για παράδειγμα, κανονισμού για την επιβολή οριστικών μέτρων αντιντάμπινγκ, αυτό σημαίνει ότι, μετά την ακύρωση, η διαδικασία αντιντάμπινγκ εξακολουθεί να εκκρεμεί, διότι η πράξη με την οποία περατώθηκε η διαδικασία αντιντάμπινγκ έχει εξαφανιστεί από την έννομη τάξη της Ένωσης (7), εκτός εάν η παρανομία συνέβη κατά το στάδιο της έναρξης.

Εν προκειμένω, το Γενικό Δικαστήριο ακύρωσε τον επίδικο κανονισμό για τους πρώτους τρεις λόγους που αναφέρονται στο τρίτο εδάφιο της ενότητας 1.

Τα υπόλοιπα πορίσματα και συμπεράσματα στον επίδικο κανονισμό που δεν προσβλήθηκαν ή προσβλήθηκαν αλλά δεν εξετάστηκαν από το Γενικό Δικαστήριο παραμένουν σε ισχύ και δεν επηρεάζονται από την εν λόγω επανέναρξη.

3. Επανέναρξη της διαδικασίας

Με βάση τα ανωτέρω, η Επιτροπή αποφάσισε να αρχίσει εκ νέου την έρευνα αντιντάμπινγκ για εισαγωγές ορισμένων ειδών ελαφριού θερμικού χαρτιού καταγωγής Δημοκρατίας της Κορέας που οδηγήσαν στην έκδοση του επίδικου κανονισμού στο μέτρο που αφορά τη Hansol. Η επανέναρξη της αρχικής έρευνας συνεχίζεται από το σημείο στο οποίο σημειώθηκε η παρατυπία.

Σκοπός της επανέναρξης της αρχικής έρευνας είναι η διόρθωση των σφαλμάτων που εντόπισε το Γενικό Δικαστήριο, όπως επικυρώθηκαν από το Δικαστήριο, και η εκτίμηση του κατά πόσον η εφαρμογή των κανόνων όπως διευκρινίστηκαν από το Γενικό Δικαστήριο και το Δικαστήριο δικαιολογεί την επιβολή εκ νέου των μέτρων στο αρχικό ή σε αναθεωρημένο επίπεδο από την ημερομηνία κατά την οποία ο επίδικος κανονισμός τέθηκε σε ισχύ.

Τα ενδιαφερόμενα μέρη ενημερώνονται ότι τυχόν μελλοντική οφειλή θα εξαρτηθεί από τα πορίσματα αυτής της επανεξέτασης.

4. Έγγραφες παρατηρήσεις

Όλα τα ενδιαφερόμενα μέρη, και ιδίως η Hansol, καλούνται να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με ζητήματα που αφορούν την επανέναρξη της έρευνας. Οι εν λόγω πληροφορίες και τα συνοδευτικά αποδεικτικά στοιχεία πρέπει να περιέλθουν στην Επιτροπή εντός 20 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν ορίζεται διαφορετικά.

5. Δυνατότητα ακρόασης από τις υπηρεσίες ερευνών της Επιτροπής

Όλα τα ενδιαφερόμενα μέρη μπορούν να ζητήσουν ακρόαση από τις υπηρεσίες ερευνών της Επιτροπής. Οποιαδήποτε αίτηση ακρόασης θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις σχετικά με ζητήματα που αφορούν την επανέναρξη της έρευνας, οι αιτήσεις πρέπει να υποβάλλονται εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, οι αιτήσεις ακρόασης πρέπει να υποβληθούν εντός των συγκεκριμένων προθεσμιών που θα ορίσει η Επιτροπή κατά την επικοινωνία της με τα ενδιαφερόμενα μέρη.

6. Οδηγίες για την υποβολή έγγραφων παρατηρήσεων και την αποστολή αλληλογραφίας

Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή δεδομένα τα οποία υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον κάτοχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα δεδομένα για τους σκοπούς της παρούσας διαδικασίας εμπορικής άμυνας και β) να παράσχει τις πληροφορίες και/ή τα δεδομένα στα ενδιαφερόμενα μέρη της παρούσας έρευνας, σε μορφή που να τους επιτρέπει να ασκήσουν τα δικαιώματα άμυνάς τους.

Όλες οι έγγραφες παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, τα συμπληρωμένα ερωτηματολόγια και η αλληλογραφία των ενδιαφερόμενων μερών για τα οποία ζητείται εμπιστευτική μεταχείριση φέρουν την ένδειξη «Sensitive» (ευαίσθητο έγγραφο) (8). Τα μέρη που υποβάλλουν πληροφορίες κατά τη διάρκεια της παρούσας έρευνας καλούνται να αιτιολογήσουν την αίτησή τους για εμπιστευτική μεταχείριση. Τα μέρη που υποβάλλουν ευαίσθητες πληροφορίες οφείλουν να προσκομίσουν μη εμπιστευτικού χαρακτήρα περιλήψεις τους, σύμφωνα με το άρθρο 19 παράγραφος 2 του βασικού κανονισμού, οι οποίες θα φέρουν την ένδειξη «For inspection by interested parties» (υπόψη των ενδιαφερόμενων μερών). Οι εν λόγω περιλήψεις πρέπει να είναι αρκετά λεπτομερείς, ώστε να επιτρέπουν την κατανόηση, σε ικανοποιητικό βαθμό, της ουσίας των πληροφοριών που υποβάλλονται εμπιστευτικά. Αν μέρος που υποβάλλει εμπιστευτικές πληροφορίες δεν εξηγήσει πειστικά τους λόγους για τους οποίους αιτείται την εμπιστευτική μεταχείρισή τους ή δεν προσκομίσει μη εμπιστευτικού χαρακτήρα περίληψή τους στην απαιτούμενη μορφή και ποιότητα, η Επιτροπή μπορεί να μη λάβει υπόψη τις εν λόγω πληροφορίες, εκτός αν καταδεικνύεται επαρκώς από έγκυρες πηγές ότι οι πληροφορίες είναι ορθές.

Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους μέσω της πλατφόρμας TRON.tdi (https://tron.trade.ec.europa.eu/tron/TDI) μαζί με αίτηση να καταχωριστούν ως ενδιαφερόμενα μέρη, σαρωμένες εξουσιοδοτήσεις και πιστοποιητικά. Με τη χρήση της πλατφόρμας TRON.tdi ή του ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι περιλαμβάνονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο είναι δημοσιευμένο στον ιστότοπο της ΓΔ Εμπορίου: http://trade.ec.europa.eu/doclib/docs/2014/june/tradoc_152567.pdf. Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και ισχύουσα διεύθυνση ηλεκτρονικού ταχυδρομείου τους, και να εξασφαλίσουν ότι η παρεχόμενη διεύθυνση ηλεκτρονικού ταχυδρομείου είναι ενεργή και επίσημη επιχειρηματική διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Από τη στιγμή που θα υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω της πλατφόρμας TRON.tdi ή μέσω ηλεκτρονικού ταχυδρομείου, εκτός αν τα οικεία μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή η φύση του εκάστοτε προς αποστολή εγγράφου απαιτεί τη χρήση συστημένης επιστολής. Για περαιτέρω κανόνες και πληροφορίες όσον αφορά την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω της πλατφόρμας TRON.tdi και μέσω ηλεκτρονικού ταχυδρομείου, τα ενδιαφερόμενα μέρη θα πρέπει να ανατρέξουν στις προαναφερόμενες οδηγίες επικοινωνίας με τα ενδιαφερόμενα μέρη.

Διεύθυνση αλληλογραφίας της Επιτροπής: European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

Email: TRADE-AD629a-LWTP-REOPENING@ec.europa.eu

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού.

Αν διαπιστωθεί ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία είναι δυνατόν να μη ληφθούν υπόψη και να χρησιμοποιηθούν τα διαθέσιμα στοιχεία.

Αν ένα ενδιαφερόμενο μέρος δεν συνεργάζεται ή συνεργάζεται μόνον εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το ενδιαφερόμενο μέρος αποδεικνύει ότι η υποβολή της απάντησης στη ζητούμενη μορφή θα συνεπαγόταν υπέρμετρη επιπλέον επιβάρυνση ή υπέρμετρο επιπρόσθετο κόστος. Σ’ αυτήν την περίπτωση το ενδιαφερόμενο μέρος θα πρέπει να επικοινωνήσει αμέσως με την Επιτροπή.

8. Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές ως προς τον εμπιστευτικό χαρακτήρα εγγράφων, τις αιτήσεις παράτασης προθεσμιών και κάθε άλλη αίτηση που αφορά τα δικαιώματα άμυνας των ενδιαφερόμενων μερών, καθώς και τις αιτήσεις που υποβάλλονται από τρίτους, όπως αυτές τυχόν προκύπτουν κατά τη διαδικασία.

Ο σύμβουλος ακροάσεων μπορεί να διοργανώσει ακρόαση με το ενδιαφερόμενο μέρος ή τα ενδιαφερόμενα μέρη και να μεσολαβήσει μεταξύ αυτού ή αυτών και των υπηρεσιών της Επιτροπής, ώστε να εξασφαλιστεί η πλήρης άσκηση των δικαιωμάτων άμυνας των ενδιαφερόμενων μερών. Κάθε αίτηση ακρόασης από τον σύμβουλο ακροάσεων θα πρέπει να υποβάλλεται γραπτώς και να προσδιορίζει τους λόγους υποβολής της. Ο σύμβουλος ακροάσεων εξετάζει την αιτιολόγηση των αιτήσεων. Οι ακροάσεις αυτές θα πρέπει να πραγματοποιούνται μόνο αν τα ζητήματα δεν έχουν διευθετηθεί σε συνεργασία με τις υπηρεσίες της Επιτροπής σε εύθετο χρόνο.

Κάθε αίτηση πρέπει να υποβάλλεται εγκαίρως και χωρίς καθυστέρηση, ώστε να μην τίθεται σε κίνδυνο η ομαλή διεξαγωγή της διαδικασίας. Για τον σκοπό αυτό, τα ενδιαφερόμενα μέρη θα πρέπει να ζητήσουν την παρέμβαση του συμβούλου ακροάσεων το νωρίτερο δυνατόν μετά την επέλευση του γεγονότος που δικαιολογεί αυτή την παρέμβαση. Ο σύμβουλος ακροάσεων εξετάζει τους λόγους των αιτημάτων παρέμβασης, τη φύση των ζητημάτων που εγείρονται και τον αντίκτυπο των εν λόγω ζητημάτων στα δικαιώματα άμυνας, λαμβάνοντας δεόντως υπόψη το συμφέρον της χρηστής διοίκησης και της έγκαιρης ολοκλήρωσης της έρευνας.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον ιστότοπο της ΓΔ Εμπορίου: https://policy.trade.ec.europa.eu/contacts/hearing-officer_el?etrans=el

9. Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που τυχόν συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (9).

Για την ενημέρωση όλων των προσώπων σχετικά με την επεξεργασία δεδομένων προσωπικού χαρακτήρα στο πλαίσιο των δραστηριοτήτων εμπορικής άμυνας της Επιτροπής, έχει αναρτηθεί ανακοίνωση για την προστασία δεδομένων στον ιστότοπο της ΓΔ Εμπορίου: https://policy.trade.ec.europa.eu/help-exporters-and-importers/accessing-markets_el?etrans=el

10. Πληροφορίες προς τις τελωνειακές αρχές

Από την 1η Ιουλίου 2022, και εν αναμονή του αποτελέσματος της εν λόγω επανεξέτασης, αναστέλλεται η τελική οφειλή δασμού αντιντάμπινγκ για τις εισαγωγές ορισμένων ειδών ελαφριού θερμικού χαρτιού μεγίστου βάρους 65 gr/m2· σε κυλίνδρους πλάτους τουλάχιστον 20 cm, με βάρος ρόλου (συμπεριλαμβανομένου του χαρτιού) τουλάχιστον 50 kg και με διάμετρο ρόλου (συμπεριλαμβανομένου του χαρτιού) τουλάχιστον 40 cm (τεράστιοι ρόλοι)· με ή χωρίς επιχρίσματα βάσης στη μία ή και στις δύο όψεις· που επικαλύπτεται από θερμοευαίσθητη ουσία στη μία ή και στις δύο όψεις· και με ή χωρίς επιχρίσματα κορυφής, που επί του παρόντος υπάγονται στους κωδικούς ΣΟ ex 4809 90 00, ex 4811 90 00, ex 4816 90 00 και ex 4823 90 85 (κωδικοί TARIC: 4809900010, 4811900010, 4816900010, 4823908520), καταγωγής Δημοκρατίας της Κορέας, και που παράγονται από τον όμιλο Hansol (Hansol Paper Co. Ltd. και Hansol Artone Paper Co. Ltd).

Δεδομένου ότι, στο παρόν στάδιο, το ποσό της τελικής οφειλής που θα προκύψει από την επανεξέταση είναι αβέβαιο, η Επιτροπή ζητεί από τις εθνικές τελωνειακές αρχές να αναμείνουν το αποτέλεσμα της εν λόγω έρευνας πριν αποφασίσουν για οποιαδήποτε αίτηση επιστροφής που αφορά τον δασμό αντιντάμπινγκ που ακυρώθηκε από το Γενικό Δικαστήριο όσον αφορά τον όμιλο Hansol (Hansol Paper Co. Ltd. και Hansol Artone Paper Co. Ltd).

Συνεπώς, ο δασμός αντιντάμπινγκ που καταβλήθηκε σύμφωνα με τον εκτελεστικό κανονισμό (ΕΕ) 2017/763 της Επιτροπής για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ειδών ελαφριού θερμικού χαρτιού καταγωγής Δημοκρατίας της Κορέας που παράγονται από τον όμιλο Hansol (Hansol Paper Co. Ltd. and Hansol Artone Paper Co. Ltd) δεν θα πρέπει να επιστραφεί ή να διαγραφεί έως ότου ολοκληρωθεί η εν λόγω έρευνα.

11. Κοινοποίηση

Όλα τα ενδιαφερόμενα μέρη που έχουν καταχωριστεί ως τέτοια κατά τη διάρκεια της έρευνας που οδήγησε στην έκδοση του επίδικου κανονισμού θα ενημερωθούν για τα ουσιώδη πραγματικά περιστατικά και το σκεπτικό βάσει των οποίων η Επιτροπή προτίθεται να εφαρμόσει την ως άνω απόφαση σε εύθετο χρόνο, και θα τους δοθεί η δυνατότητα να υποβάλλουν τις παρατηρήσεις τους πριν από τη λήψη της τελικής απόφασης.

(1) ECLI:EU:T:2020:139.

(2) ΕΕ L 114 της 3.5.2017, σ. 3.

(3) ΕΕ L 176 της 30.6.2016, σ. 21.

(4) ECLI:EU:C:2022:370.

(5) Συνεκδικασθείσες υποθέσεις 97, 193, 99 και 215/86, Αστερίς AE και λοιποί και Ελληνική Δημοκρατία κατά Επιτροπής, Συλλογή 1988, σ. 2181, σκέψεις 27 και 28· και υπόθεση T-440/20, Jindal Saw Ltd και Jindal Saw Italia SpA κατά Ευρωπαϊκής Επιτροπής, ECLI:EU:T:2022:318.

(6) Υπόθεση C-415/96, Ισπανία κατά Επιτροπής, Συλλογή 1998, σ. I-6993, σκέψη 31· υπόθεση C-458/98 P, Industrie des Poudres Sphériques κατά Συμβουλίου, Συλλογή 2000, σ. I-8147, σκέψεις 80 έως 85· υπόθεση T-301/01, Alitalia κατά Επιτροπής, Συλλογή 2008, σ. II-1753, σκέψεις 99 και 142· συνεκδικασθείσες υποθέσεις T-267/08 και T-279/08, Région Nord-Pas de Calais κατά Επιτροπής, Συλλογή 2011, σ. II-0000, σκέψη 83.

(7) Υπόθεση C-415/96, Ισπανία κατά Επιτροπής, Συλλογή 1998, σ. I-6993, σκέψη 31· υπόθεση C-458/98 P, Industrie des Poudres Sphériques κατά Συμβουλίου, Συλλογή 2000, σ. I-8147, σκέψεις 80 έως 85.

(8) Έγγραφο που φέρει την ένδειξη «Sensitive» (ευαίσθητο έγγραφο) είναι εμπιστευτικού χαρακτήρα σύμφωνα με το άρθρο 19 του βασικού κανονισμού και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Το έγγραφο αυτό επίσης προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(9) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).